和立齋番君吟
作者：王柏
朝代：宋

paragraphs: 日月星辰天之精，山川草木地之文。
本乎天者既圓象，下者何不皆方形。
此疑千古不能决，讀盡六經無異說。
依稀子夏微有言，譬諸草木區以別。
草木之中操孰堅，僉曰此君耐歲寒。
虛心直節表真勁，窮冬大雪青琅玕。
平生正坐一圓累，未堪全德君子比。
內圓猶是智之餘，外圓無乃德之恥。
我聞楚東有雲仍，生來氣骨清稜稜。
觚哉觚哉出乎類，長大益覺廉隅分。
自從大學悟絜矩，四面正直各得所。
獨秉重坤六二爻，斯可以爲民父母。
厥初受命莫不然，世衰俗弊失其傳。
商周之際斯爲盛，孤竹二子何曾圓。